**Borxhi i Brëndshëm mund të Sterilizohet**

Në mbledhjen e fundit me përfaqësuesit e biznesit, Kryeministri Rama i siguroi sipërmarrësit prezentë që shteti do tu kthente borxhin për punët e papaguara dhe për TVSH e pa-kthyer. Totali i këtij borxhi vërtitet tek 550 mln EUR. Ministri i financave ndërkohë informoi pjesëmarrësit mbi synimin e Qeverisë për të trajtuar këtë borxh nëpërmjet një kredie të akorduar nga FMI. Ndërsa mbështesim zgjedhjen strategjike të Qeverisë së re për t’i dhënë përparësi strategjike zhbllokimit të situatës në sektorin privat, dëshërojmë të propozojmë një skenar alternativ për shlyerjen e këtij borxhi. Në qasjen tonë, për sa kohë që Shqipëria mundet, FMI duhet të ngelet thjesht një organizëm ndërkombëtar që i ofron shërbimet – kredi dhe këshillim - një vendi sovran me një politikë monetare të pavarur siç është Shqipëria.

Punët e kryera të papaguara dhe mos-rembursimi i TVSH kanë hapur një gropë prej EUR 550 mln në financat e kompanive shqiptare. Ketu mund te shtojme dhe nje shume tjeter ekuivalente me te paren qe i korrespondon puneve publike te kryera te padeklaruara nga kompanite private, per et mos paguar TVSH. Ky përkeqësim i gjendjes financiare të kompanive ka sjellë bllokimin e pagesave për punëtoret, për nën-kontraktorët, të kredive bankare dhe ndaj vetë shtetit nëpërmjet mos-pageses së taksave. Rezultat direkt është rritja e numrit të kredive të këqija pranë bankave komerciale dhe rritja e borxhit të ndërmarrjeve kundrejt shtetit. Praktikisht arteret e qarkullimit monetar të ekonomisë shqiptare janë bllokuar : shteti nuk paguan, ndërmarrjet nuk kthejnë kreditë, bankat nuk japin kredi të reja.

Përsa i përket qytetarit të thjeshtë, edhe pse nuk ka ndonjë studim të mirëfilltë shkencor, pranohet si e mirëqenë rritja shqetësuese e numrit të njërezve që marrin ushqime me lista. Ky fakt ka bllokuar xhiron e shitoreve, si dhe ka ulur konsumin e mallrave bazë të shportës së konsumatorit pasi shitësit refuzojnë gjithnjë e më tepër të shesin veresije. Zinxhiri i borxheve të papaguara po pengon qarkullimin monetar së bashku me flukset tregëtare.

Para dy muajve prezantuam tek Shtetiweb.org nje listë prej pesë skenarësh për të ulur borxhin publik. Vendimet e para të Qeverisë Rama na shtynë të shtojmë dhe dy mundësi të tjera të tjera : rritjen e efikasitet të administrates në mbledhjen e të hyrave (Crown Agents, Delotte & Touche, drejtuese të reja, etj) dhe anulimin e disa koncesioneve gjë që rrit stokun e aseteve publike dhe eventualisht dhe të hyrat e pritëshme. Sidoqoftë, armiku më i madh në trajtimin e borxhit është koha – të gjitha masat e sipërcituara kërkojne kohë për të dhënë efektet e tyre. Kredia e re e përmendur nga FMI, peërvec rritjes së stokut të borxhit publik në EUR, do te vije e kushtëzuar me masa shumë rigoroze, do të kërkojë relativisht mjaft kohë për tu ndjerë tek sipërmarrja shqiptare dhe me siguri nuk do të mund të përdoret e tëra për te shlyer këto borxhe.

**Një kredi me 0% interes për 99 vjet**

Për të eliminuar borxhin publik ndaj kompanive vendore ne propozojme marrjen borxh nga Qeveria të ekuivalentit në leke të EUR 550 mil, nga Banka e Shqiperise. Monetizimi i borxhit është aseti i vetëm që ka Shqipëria sot, e që jep frute të menjëhershme.

Më poshtë do shpjegojmë procesin e “sterilizimit të nje pjese të borxhit të brendshëm”, një proces kompleks por i menaxhueshëm:

* Parlamenti autorizon (me 84+ vota) Bankën e Shqipërise të modifikojë statutin e saj dhe përvec kontrollit të shkallës së inflacionit, të kontribuojë dhe në rritjen ekonomike dhe të punësimit. Në këtë rast, Bankës së Shqipërise do ti jepej mundësia të luante me të njëjtat rregulla loje si Federal Reserve, Banka e Japonise, Banka e Anglise, etj. Duhet theksuar se “lehtesimi monetar” eshte bere politika ne mode a bankave Qendrore te vendeve te zhvilluara. Dhe Banka Qendrore Evropiane qe e ka rreptesisht te ndaluar nej praktike te tille, kontribuon ne rritjen e mases monetare ne qarkullim nepermjet LTRO dhe pranimit si kolateral nga Bankat Qendrore te Evropes se Jugut te aseteve me cilesi te “dyshimte”;
* Banka e Shqipërisë i jep borxh Ministrit Cani ekuivalentin në lekë të 550 mln euro në bono thesari, qe menjëherë i konverton në një hua me 0% interes per 99 vjet. Në kontabilitetin e Bankës borxhi i dhënë qeverisë do të figuronte në kolonën e aseteve, shumë që do të ekuilibrohej me një shifër ekuivalente në kolonën e pasivit dhe që do t’i korrespondonte 77 miliard lekëve të shtuara në masën monetare në Shqiperi;
* Tani Qeveria mund të paguaje punët e kryera të papaguara, TVSH, borxhet e entiteteve publike, etj. Ne kete proces merret i mireqene fakti qe te gjitha pagesat do te behen pas nje verifikimi rigoroz nga ana e Qeverise;
* Ndërmarrjet private dhe publike: a) mbyllin gropën e borxhit dhe riparojnë bilancet e tyre, b) paguajnë furnitorët dhe punonjësit; c) paguajnë kreditë, d) paguajnë taksat dhe sigurimet e prapambetura.
* Bankat ulin numrin e kredive të këqia (që ka arritur në 24,5% !), shteti rrit të ardhurat nëpërmjet vjeljes së taksave & sigurimeve, etj;
* Injektohen direkt në ekonominë shqiptare 77 miliard lekë pa kosto (pasi shkalla e interesit të kredise nga BSH është 0%), dhe rritet në mënyrë të ndjeshme masa monetare në qarkullim përmes pagesave të furnizuesve dhe të puntoreve duke zhbllokuar kanalet e transmetimit monetar ;
* Qytetaret marrin nje pjese te rrogave te prapambetura dhe paguajne, qofte dhe pjeserisht, borxhet qe kane ;
* Profili i borxhit publik nuk përkeqësohet pasi një borxh pa interes që kthehet pas 99 viteve, praktikisht nuk egziston.

**Mbajtja nën kontroll e inflacionit**

Shtimi i sasise të lekëve në treg do të zhvleftësojë lekun në raport me devizat, dhe si pasojë do të shkaktonte rritje cmimesh kryesisht nëpërmjet importit. Pasojat do të ndiheshin nga buxhetorët dhe shtresat e varfra të popullates nëpërmjet shtrenjtimit të artikujve të jetës së përditshme.

Dy faktore strukturore të ekonomisë shqiptare zvogëlojne efektet e shtimit të masës monetare mbi inflacionin. Së pari, shkalla e inflacionit vit-më-vit në shtator 2013 ishte vetëm 1.7%, dhe kjo në një kohë kur BSH ka ulur në minimumin historik shkallën bazë të interesit. Dmth ka vend për nje inflacion më të lartë dhe / ose shkallë interesi më të lartë. Se dyti inflacioni varet jo vetëm nga masa monetare por dhe nga shpejtësia me të cilen ajo qarkullon. Në Shqipëri sot kjo shpejtësi është shumë e ulët gjë që do të ngadalësonte ritmet e inflacionit. Praktikisht kanalet e kredise kane ngrire dhe me gjithe likuiditetin e madh ne dispozicion, ritmi i kredidhenies nuk po kontribuon ne rritjen e akrivitetit ekonomik.

Në rastin tonë, avantazhi i Qeverisë është fakti që duke mos marre hua tek FMI, ajo ruan sovranitetin në menaxhimin e financave te vendit. Kjo pavarësi është e domosdoshme në raste reformash strukturore të ketilla (mjafton të shikojme fqinjin grek dhe raportet e qeverisë greke me popullin e thjeshte, dhe të FMI me qeverinë dhe me grekët).

Per të zbutur impaktin e rritjes së cmimeve tek shtresat e pambrojtura dhe për të sulmuar spekullimet, për një periudhë tre – gjashtë mujore Qeveria mund të bllokojë cmimet e shportes baze te konsumit. Kjo mase mund te ndermerret me legjislacion perkates, ose – sugjerimi yne – nepermjet marreveshjeve me kompanite importuese te mallrave te konsumit te perditshem. Keto kompani do te njoftoheshin me pare, si dhe eventualisht mudn te ndihmoheshin me kredi, per te rritur ne maksimum stoqet me artikuj te shportes perpara fillimit te procesit te sterilizimit te borxhit. Kushti i vetem do te ishte mbajtja konstante e cmimevet te shumices per mallrat e rena dakord paraprakishte me qeverine.

Masa tjetër e rradhës do të ishte fiksimi i kursi te këmbimit të lekut me devizat në nje shkallë këmbimi të vlëresuar si të qëndrueshme, normalisht në një kuotë të zhvleftesuar të lekut (si psh 1 EUR = 160 ALL). Per fiksimin e ketij caku, analizat e bankes se Shqiperise do te ishin te nevojshme.

Po ashtu për të zbutur efektin e rritjes së masës monetare në parametrat makrokonomike të vendit, këto veprime duhet të bëhen në periudhën Korrik – Gusht kur prodhimi vendor i produkteve bazë është në maksimum. Kjo do te ulte nevojen pe rimporte dhe do te ndikonte ne uljen e percimit te ngritjes respektive te cmimeve. Në këtë kohë ndodh gjithashtu dhe hyrja më e madhe e devizës nëpërmjet turizmit, zhvillim që kompenson rënien e pritëshme të lekut.

Nuk duhen harruar dhe efektet pozitive të zhvleftësimit të lekut në eksportet shqiptare. Ky zhvillim nqs shoqërohet me një kurs këmbimi të stabilizuar do t’i bëjë produktet shqiptare më kompetitivë duke stimuluar prodhimin vendor.

Rëndësi të vecantë ka dhe Strategjia Kombëtare për Zhvillim dhe Integrim 2014 – 2020, dhe koordinimi me donatorët. Vetëm BE do t’i jape Shqiperise për 7 vjetët e ardhshëm një total prej 650 milion eur. Qeveria duhet të merret vesh me donatorët që të përshpejtohet ritmi i disbursimeve të ndihmave dhe kredive, si dhe të ri-vlerësohet impakti i tyre. Praktikisht kjo do të thotë që në 2014 - 2015 të shpenzohet shumica e fondeve të parapara për përiudhën 7 vjecare 2014 - 2020. Po ashtu duhet të orientohen ndihmat nga asistenca teknike (e cila, per te cituar keshillat e Tony Blair, eshte teorike dhe e pa-zbatueshme në terren), dhe nga harmonizimi i legjislacionit (që në shumicën e rasteve nuk zbatohet), në vepra infrastrukture, në strategji sektoriale të kompletuara, dhe në mbështetje sociale për grupet me të prekura.

Cdo vit ndihma e huaj – kredi te buta dhe ndihma – sillet rreth EUR 400 milion. Shpenzimi i kesaj shume ne projekte me impakt maksimal ne ekonomine e vendit dhe ne ruajtjen e paqes sociale, nepermjet nje preference te shprehur per kompanite vendore (nqs do te merrej dhe mirekuptimi i partnereve te huaj per nje periudhe tranzitore) do te zbuste sadopak goditjen nga shtimi i mases monetare ne qarkullim.

Strategjia e sterilizimit të borxhit të brendshëm ka kusht suksesi bindjen e publikut në profesionalizmin e Qeverisë dhe në faktin që “sterilizimi” është nje masë qe do të ndërmeret vetëm një herë te vetme. Eshte shume e rendesishme dhe elementi “surprize” ne menyre qe aktoret ekonomike te mos kene mundesi te pershtasin pritshmerite e tyre nepermjet ngritjes paraprake te cmimeve.

Në përfundim, ne do të sugjeronim t’i merrej borxh Bankës së Shqipërisë për 99 vjet me 0% interes. Shkopi magjik nuk egziston ne ekonomi, por ky skenar i lejon Qeverise të ruaje sovranitetin mbi politikat publike në Shqiperi (ri-kujtojmë rastin grek), eliminon koston e pageses së interesave, si dhe praktikisht nuk paguan as principalin. Kushti tjeter eshte planifikimi shume i kujdesshem nga administrata, koordinimi i persosur me Banken e Shqiperise, dhe mbeshtetja politike nga Parlamenti. Qëllimi i Shtetiweb është të pasurojë debatin publik përtej zgjidhjes më të “thjeshtë” dhe evidente ne dukje: marrjes borxh për të paguar borxh.

Ardian Hackaj

Drejtor Shtetiweb.org